Predkladacia správa

Predkladaný materiál Vodný plán Slovenska je vypracovaný podľa § 14 zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov. Je to súhrnný dokument vodného plánovania, ktorý pozostáva z plánov manažmentu správneho územia povodia Dunaja a z plánov manažmentu správneho územia povodia Visly. 
Vodný plán Slovenska je výstupom implementačného procesu pri zavádzaní spoločnej vodnej politiky členských štátov Európske únie v Slovenskej republike, v súlade so smernicou Európskeho parlamentu a Rady 2000/60/ES z  23. októbra 2000, ktorou sa ustanovuje rámec pôsobnosti pre opatrenia spoločenstva v oblasti vodného hospodárstva (rámcová smernica o vode), s cieľom dosiahnuť dobrý stav vôd do roku 2015 resp. 2021 resp. 2027. Je administratívnym nástrojom na dosiahnutie cieľov rámcovej smernice o vode. 
Hlavným cieľom tohto dokumentu je na základe prehodnotenia a aktualizácie prvých plánov manažmentu povodí aktualizovať program opatrení zameraný na dosiahnutie environmentálnych cieľov rámcovej smernice o vodách.

Prvý Vodný plán Slovenska bol vypracovaný v roku 2009 a schválený uznesením vlády Slovenskej republiky č. 109/2010 z 10. februára 2010 k Vodnému plánu Slovenska a zaslaný Európskej komisii dňa 23. apríla 2010.

V zmysle § 13 ods. 7 vodného zákona (čl. 13 rámcová smernica o vode) plány manažmentu povodí sa  prehodnocujú a aktualizujú každých šesť rokov.

Pri jeho vypracovávaní sú zohľadňované odporúčania vyplývajúce zo Spoločnej implementačnej stratégie pre rámcovú smernicu o vode, smernice Európskeho parlamentu a Rady 2007/60/ES z 23. októbra 2007 o hodnotení a manažmente povodňových rizík, ďalej odporúčania Európskej komisie prezentované v Správe komisie Európskemu parlamentu a Rade o vykonávaní plánov vodohospodárskeho manažmentu povodia (2012), Koncepcii na ochranu vodných zdrojov Európy (2012), odporúčaní z bilaterálnych rokovaní medzi Ministerstvom životného prostredia Slovenskej republiky a Európskou komisiou (Directorate-General Environment) a uskutočnených auditov. 

Plány manažmentu správneho územia povodia jednotlivých členských štátov sú podkladom na vypracovanie medzinárodných plánov povodí.

Pri príprave Vodného plánu Slovenska spolupracovali zástupcovia odborných rezortných organizácií, a to Výskumného ústavu vodného hospodárstva v Bratislave, Slovenského hydrometeorologického ústavu v Bratislave, Slovenského vodohospodárskeho podniku, š. p. v Banskej Štiavnici, Štátneho geologického ústavu Dionýza Štúra v Bratislave,  Slovenskej agentúry životného prostredia v Banskej Bystrici, Štátnej ochrany prírody Slovenskej republiky a odborných pracovísk Slovenskej akadémie vied,  vysokých škôl, ktoré mali rovnaké zameranie ako pracovné skupiny vytvorené v tom istom období na úrovni Európskej komisie a zainteresovaná verejnosť.
Schválenie Vodného plánu Slovenska je potrebné v zmysle § 14 ods. 3 vodného zákona zabezpečiť do 22. decembra 2015 a do troch rokov od jeho schválenia t.j. do 22. decembra 2018 je potrebné realizovať program opatrení (§ 15 ods. 4 vodného zákona). O dosiahnutom pokroku pri realizácii programu opatrení sa podáva správa Európskej komisii. 
Súčasťou Vodného plánu Slovenska ako nástroja na dosiahnutie stanovených cieľov rámcovej smernice o vode je program opatrení potrebných na dosiahnutie dobrého stavu vôd. Vodný plán Slovenska vytvára predpoklady pre komplexnú ochranu vôd a zabezpečenie dostatku vody pre pokrytie všetkých potrieb spoločnosti. Dobrá kvalita vody prispeje k zabezpečeniu zásobovania obyvateľstva zdravotne bezpečnou pitnou vodou, čo bude mať pozitívny vplyv na kvalitu života a zdravie obyvateľstva.
Predkladaný materiál bol posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon č. 24/2006 Z. z.“). Stanovisko č. 3006/2015-3.4/jm, zo dňa 23. 6. 2015, vydané Ministerstvom životného prostredia Slovenskej republiky podľa zákona č. 24/2006 Z. z. spolu s Doložkou vplyvov strategického dokumentu s celoštátnym dosahom na životné prostredie podľa zákona č. 24/2006 Z. z. sú súčasťou predkladaného materiálu.

Vodný plán Slovenska bol upravený v súlade so závermi záverečného stanoviska z posudzovania vplyvov na životné prostredie, v ktorom sa odporúča jeho prijatie za podmienky dodržania odporúčaní na prepracovanie, dopracovanie a úpravu návrhu strategického dokumentu.
Vodný plán Slovenska je vypracovaný v súlade s Ústavou Slovenskej republiky, zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná, ako aj s právom Európskych spoločenstiev a Európskej únie.
Vodný plán Slovenska bol v medzirezortnom pripomienkovom konaní od 18. novembra 2015 do 1. decembra 2015. K materiálu boli uplatnené dve hromadné pripomienky verejnosti  a to hromadná pripomienka odborníkov a občanov – zástupcovia RNDr. Elena Fatulová , Ing. Ján Topercer, CSc., Ing Jaroslav Baran, Ing. Martina Barancová Paulíková – OZ Slatinka, Miroslav Mojžiš a hromadná pripomienka verejnosti – zástupca Ing. Andrej Seman, Ing. Tibor Krajč, PhD. a Mgr. Boris Chládecký.
Zásadné pripomienky uplatnili Ministerstvo financií Slovenskej republiky, Ministerstvo pôdohospodárstva a rozvoja vidieka Slovenskej republiky, Združenie miest a obcí Slovenska, Slovenský rybársky zväz – Rada Žilina, Slovnaft, a. s. Bratislava. Rozporové rokovania sa uskutočnili 4. 12. 2015 a 7. 12. 2015.  Všetky rozpory s pripomienkujúcimi subjektmi k zásadným pripomienkam boli odstránené s výnimkou hromadných pripomienok vznesených zástupcami verejnosti. 
V dňoch 9. decembra 2015 a  10. decembra 2015 sa uskutočnilo aj rozporové rokovanie na úrovni štátneho tajomníka I Ministerstva životného prostredia Slovenskej republiky so zástupcami hromadných pripomienok verejnosti, na ktorých sa napriek opätovnému vysvetleniu prístupov a postupov  týkajúcich sa prípravy a procesu schvaľovania Vodného plánu Slovenska rozpor nepodarilo odstrániť.

Vodný plán Slovenska sa predkladá na rokovanie vlády Slovenskej republiky s rozpormi so zástupcami hromadnej pripomienky verejnosti  RNDr. Elenou Fatulovou, Ing. Jánom Topercerom, CSc., Ing Jaroslavom Baranom, Ing. Martinou Barancovou Paulíkovou – OZ Slatinka, Miroslavom Mojžišom a hromadnej pripomienky verejnosti – zástupca Ing. Andrej Seman, Ing. Tibor Krajč, PhD. a Mgr. Boris Chládecký.
Vyhlásenie
Ministerstva životného prostredia Slovenskej republiky
 
 

Vodný plán Slovenska sa  predkladá na rokovanie s týmito rozpormi:

 

 

Hromadná pripomienka verejnosti: 
Zástupcovia verejnosti Ing. Andrej Seman, Ing. Tibor Krajč, PhD. a Mgr. Boris Chládecký žiadajú zasadne prehodnotiť postoj Ministerstva životného prostredia SR k ďalšiemu podporovaniu výstavby malých vodných elektrární na Slovensku a žiadajú uviesť do materiálu významne obmedziť v druhom plánovacom cykle ďalšiu výstavbu malých vodných elektrární na Slovensku, a to minimálne dovtedy, kým sa nezlepšia požadované ukazovatele na dosahovanie dobrého ekologického stavu vôd. Požadujú, aby sa zo spracovaného materiálu v časti 10.3 vyňali časti týkajúce sa Koncepcie využitia hydroenergetického potenciálu a aby sa minimálne na druhý plánovací cyklus pozastavila účinnosť tejto koncepcie. 
Stanovisko Ministerstva životného prostredia Slovenskej republiky:
Ministerstvo životného prostredia Slovenskej republiky neakceptuje vypustenie z predkladaného materiálu častí a odkazov týkajúcich sa Koncepcie využitia hydroenergetického potenciálu aj z dôvodu povinnosti plniť záväzky vlády v oblasti energetickej politiky. Vláda Slovenskej republiky sa zaviazala, že vyvinie maximálne úsilie pri zvyšovaní podielu obnoviteľných zdrojov energie (OZE) na výrobe a spotrebe elektriny. Uznesením vlády č. 732/2008 schválila vláda Slovenskej republiky stratégiu energetickej bezpečnosti Slovenskej republiky a ministrovi životného prostredia uložila vypracovať návrh koncepcie využitia  hydroenergetického potenciálu vodných tokov Slovenskej republiky. 

Hromadná pripomienka verejnosti:
1. Zástupcovia verejnosti RNDr. Elena Fatulová , Ing. Ján Topercer, CSc., Ing Jaroslav Baran, Ing. Martina Barancová Paulíková – OZ Slatinka, Miroslav Mojžiš  pripomienkujú predkladaný materiál v niekoľkých tématických okruhoch, a to najmä, že predkladaný materiál  je formálny, chybový a vágny dokument, ktorý nemá ambíciu presadiť zlepšenie stavu vôd. V materiáli sa presadzuje budovanie nevhodných vodných stavieb, preto sa dá očakávať, že výsledným efektom bude ďalšie celkové zhoršenie stavu vôd. Je nekomplexný, nekonkrétny, neadresný. Pre tieto nedostatky je nepoužiteľný pre orgány štátnej vodnej správy, ktoré ho majú presadzovať do praxe, ako aj pre subjekty, ktoré by mali realizovať program opatrení. Požadujú, aby sa materiál prepracoval a znovu bol posudzovaný v rámci posudzovania SEA.
Stanovisko Ministerstva životného prostredia Slovenskej republiky:  Ministerstvo trvá na tom, že materiál je vypracovaný v súlade s legislatívnymi predpismi Slovenskej republiky, do ktorých sú transponované všetky požiadavky vyplývajúce z právne záväzných aktov Európskej únie v oblasti vôd, ako aj z dostupných zdrojov. Použité boli všetky relevantné informácie a materiály. Všetky opodstatnené pripomienky boli v priebehu pripomienkovaní zapracovávané, a preto nie je dôvod na opätovné predloženie dokumentu na pripomienkovanie a opätovné posudzovanie vplyvov na životné prostredie (SEA). 
2. Ďalšie body hromadnej pripomienky sa týkali požiadaviek vypracovania nových príloh, zverejnenie všetkých podrobných informácií o vyhodnotení vplyvov a dopadov.
Stanovisko Ministerstva životného prostredia Slovenskej republiky
Pri tvorbe Vodného plánu Slovenska sa vychádzalo z dostupných databáz a informačných systémov – ZBERVAK, IPKZ, Súhrnná evidencia o vodách, Zoznam environmentálnych záťaží, databáza znečisťovateľov atď. a zohľadnili sa všetky známe informácie, ktoré sú buď verejne prístupné, alebo sú k dispozícii k nahliadnutiu u spracovateľa.
3 Niekoľko bodov hromadnej pripomienky sa týkalo Vodného plánu Slovenska ako celku v súvislosti s Koncepciou využívania hydroenergetického potenciálu vodných tokov Slovenska do roku 2030. 

Žiadajú z materiálu vypustiť všetky odkazy na dokument „Koncepcia využívania hydroenergetického potenciálu vodných tokov SR do roku 2030“, a to nielen na jeho platnú verziu schválenú uznesením vlády SR č. 178/2011, ale aj na prerokúvanú aktualizáciu. Žiadajú, aby Ministerstvo životného prostredia SR v súlade s kompetenčným zákonom zmenilo svoj doterajší prístup presadzovania energetických cieľov na úkor environmentálnych cieľov a aby zastavilo prebiehajúci proces nezákonného povoľovania malých vodných elektrární, ktoré majú devastačný účinok na prírodu, život vo vodných tokoch a kvalitu životného prostredia občanov. 
Žiadajú zásadne prepracovať koncepciu využívania hydroenergetického potenciálu. 
Stanovisko Ministerstva životného prostredia Slovenskej republiky:
Ministerstvo životného prostredia Slovenskej republiky neakceptuje vypustenie z predkladaného materiálu častí a odkazov týkajúcich sa Koncepcie využitia hydroenergetického potenciálu aj z dôvodu povinnosti plniť záväzky vlády v oblasti energetickej politiky. Vláda Slovenskej republiky sa zaviazala, že vyvinie maximálne úsilie pri zvyšovaní podielu obnoviteľných zdrojov energie (OZE) na výrobe a spotrebe elektriny. Uznesením vlády č. 732/2008 schválila vláda Slovenskej republiky stratégiu energetickej bezpečnosti Slovenskej republiky a ministrovi životného prostredia uložila vypracovať návrh koncepcie využitia  hydroenergetického potenciálu vodných tokov Slovenskej republiky.

